Bytende aanvaller probeer trouring roof | Netwerk24
Bytende aanvaller probeer trouring roof
Deur Ischke de Jager 25 Julie 2019 19:05
'n Aanvaller het halflyf by die motorruit van sy Jeep ingehang en na sy linkerhand gebyt in 'n poging om sy goue trouring van sy vinger af te kry.
Toe slaan hy die aanvaller met sy regterhand oor die kop by die voertuig uit. Dit was egter nie die einde nie.
Só beskryf Duncan McLeod (46), stigter en redakteur van die webblad TechCentral, die oomblik toe twee gewapende mans hom Woensdagaand in die spitsverkeer in Bordeaux, Randburg, in sy motor aangeval het.
Duncan McLeod (46)Foto: Verskaf
McLeod was omstreeks 18:45 op pad huis toe van 'n funksie in Sandton waar hy die seremoniemeester was, toe hy in die stilstaande verkeer in Republiekweg in die rigting van Jan Smuts-rylaan vasgesit het.
Sy motorruit was halfpad oop en hy het gesien hoe 'n man in sy rigting aankom.
"Toe die man besef ek het hom gesien, het hy na my toe gehardloop. Ek kon sien dit is nie jou gewone bedelaar nie," sê McLeod.
Nog voordat McLeod sy ruit kon toemaak, het die aanvaller sy hand ingesteek en die motorsleutels probeer gryp. McLeod het dit op die grond voor die passasiersitplek gegooi.
Intussen het nog 'n aanvaller verskyn en albei het probeer om McLeod se selfoon te gryp. Hy het dit op die passasiersitplek gegooi sodat dít ook buite hul bereik is.
Die tweede aanvaller het egter in daardie stadium by die motorruit ingeleun om die selfoon in die hande te kry. 'n Geveg het tussen hom en McLeod ontstaan en die selfoon het by die ruit uitgeval. Die ander aanvaller het dit opgetel.
Die tweede aanvaller het toe geëis dat McLeod sy trouring vir hom gee.
"Hy het weer by die die motorruit ingehang en na my hand gebyt. Hy het sy mond oop en toe gemaak om my vinger te probeer byt," sê McLeod.
Dit is toe dat hy die man oor die kop slaan.
Toe daar egter 'n vuurwapen op hom gerig word, het McLeod besluit om eerder sy ring aan die rowers te gee. Hy het ook die toeter van sy motor gedruk.
"Snaaks genoeg het die eerste aanvaller my nog gehelp om die motorsleutels in die aansitter te sit en gesê ek moet ry," sê McLeod.
Die aanvallers, albei in hul 20's, is toe daar weg.
Die voorval het sowat 6 km van sy huis af gebeur. Hy sê die hele aanval het sowat twee minute geduur.